Πριν από δύο ημέρες παρακολουθούσα την συνέντευξη του Bob Myers – του εμβληματικού General Manager των Golden State Warriors – στο φετινό MIT Sloan Sports Analytics Conference. Ο Myers περιέγραψε με απλά λόγια την διαφορετική δυναμική που αναπτύσσεται στα playoffs, συγκριτικά με τη κανονική περίοδο.

Υποστήριξε ότι είναι πολύ πιο εύκολο να αντιμετωπίσεις έναν μπασκετμπολίστα με περιορισμένο επιθετικό ρεπερτόριο στη postseason – όσο καλός και αν είναι σε αυτά τα λίγα που κάνει – εξαιτίας του μεγαλύτερου χρόνου προετοιμασίας ανάμεσα στους αγώνες, αλλά και της επαυξημένης αμυντικής προσήλωσης των ομάδων. Μάλιστα έφτασε στο σημείο να δηλώσει πως στα playoffs, δεν μπορείς να βασίζεσαι στις 1-2 αγαπημένες σου κινήσεις. Ο αντίπαλος θα είναι έτοιμος να τις απενεργοποιήσει.

Από τα συμφραζόμενα κατάλαβα ότι ο ίδιος αναφερόταν περισσότερο στον James Harden – παρόλα αυτά, κατά την ταπεινή μου γνώμη οι ισχυρισμοί του ταιριάζουν γάντι και στην περίπτωση του Γιάννη Αντετοκούνμπο. Ο Γιάννης αποτελεί δίχως αμφιβολία έναν από τους πιο κυριαρχικούς αθλητές του ΝΒΑ και λογικά, σε λίγο καιρό θα παραλάβει δικαιωματικά το βραβείο του πολυτιμότερου της σεζόν.

Το γεγονός αυτό βέβαια δεν αλλάζει την απουσία «ποικιλίας» στο επιθετικό του παιχνίδι, καθώς πρόκειται για έναν μπασκετμπολίστα που σκοράρει σχεδόν αποκλειστικά με drives ή σε καταστάσεις ανοιχτού γηπέδου. Οι κινήσεις του στο Post απαιτούν ακόμη αρκετή δουλειά – το μακρινό του σουτ, είναι οριακά ανύπαρκτο.

Η μεγαλύτερη απόδειξη για όλα αυτά, είναι τα μέτρα που του παραχωρούσαν οι Raptors στη περιφέρεια, προκαλώντας τον ουσιαστικά να σουτάρει.